Kvinde på 62 fik pistol i nakken, da hun overraskede ubudne gæster i sit hjem. Hendes mand kom i slagsmål med røverne. Et ægtepar på en større gård nær Gistrup syd for Aalborg blev sent fredag aften udsat for et groft røveri. Der blev affyret et skud, som dog formentlig ikke ramte nogen, oplyser Nordjyllands Politi. Alarmen fra Nøvlingvej ved Nøvling lød lidt før klokken 23. Den 62-årige kvinde og hendes to år ældre mand lå i deres senge, da kvinden gik nedenunder i ejendommen - formentlig fordi hun hørte en puslende lyd. Da manden lidt efter fulgte efter, så han en maskeret mand placere en pistol i nakken på sin hustru. Endnu en mand med hætte var til stede, og det udviklede sig til tumulter, da manden ifølge de foreløbige oplysninger kom i slagsmål med de to røvere. - Kvinden var stærkt chokeret, siger vagtlederen hos Nordjyllands Politi. Hun frygtede i første omgang, at hendes mand var blevet ramt. Ved to-tiden var forløbet ikke klarlagt. Efterforskere og tekniske eksperter var kaldt ud til gården, hvor parret driver en vognmandsforretning og en maskinstation. Der var ikke nærmere detaljer om skuddet eller våbenet. De to mænd, der talte dansk, var klædt i mørkt tøj og havde mørke hætter over hovedet. De kørte væk i en mørk bil - tilsyneladende uden udbytte.

Referat:
Kvinde på 62 fik pistol i nakken, da hun overraskede ubudne gæster i sit hjem. Hendes mand kom i slagsmål med røverne.